कथा आरम्भ- भगवान व्यास जी ने अपने मन में महाभारत नामक ग्रंथ की रचना की, जिसमें वैदिक और लौकिक सभी विषयों का समावेश था, पर उन्हें पृथ्वी पर इसको लिखने वाला नहीं मिलता था, अतः उन्होंने ब्रह्माजी को अपनी चिन्ता से अवगत कराया। ब्रह्माजी ने कहा कि गणेश जी का स्मरण करो। गणेश जी स्मरण से व्यास जी के सामने उपस्थित हो गए, भली-भांति पूजा करके उन्हें बैठाया और उनसे प्रार्थना की, भगवन् मैंने मन-ही-मन महाभारत की रचना की है, मैं बोलता हूँ, आप उसे लिखते जाइये। गणेश जी ने कहा, यदि मेरी कलम एक क्षण के लिए भी न रूके तो मैं लिखने का काम कर सकता हूँ। व्यास जी ने कहा, ठीक है, किन्तु आप बिना समझे न लिखियेगा। गणेश जी ने तथास्तु कहकर लिखना स्वीकार कर लिया। भगवान व्यास ने कौतूहलवश ऐसे श्लोकों की रचना की कि गणेश जी को उन्हें समझने में जितनी देर लगती थी, उतनी ही देर में व्यास जी अनेकों नए श्लोक रच डालते थे।